REZOLUTË
PËR VLERËSIMIN E VEPRIMTARISË SË AUTORITETIT PËR INFORMIMIN MBI DOKUMENTET E ISH-SIGURIMIT TË SHTETIT PËR VITIN 2022

Kuvendi i Shqipërisë, 
Duke vlerësuar rolin e Autoritetit në përmbushje të misionit të tij për dhënien e informacionit mbi dokumentet e ish-Sigurimit të Shtetit, në mënyrë që të edukojë publikun e të mbështesë vlerat demokratike të drejtësisë, të vërtetën, pajtimin e përgjegjësinë për brezat e ardhshëm;
Duke konsideruar se veprimtaria e Autoritetit është udhëhequr nga parimi i ligjshmërisë, mbrojtjes së të dhënave personale, dhënies së informacionit publikut, institucioneve dhe medies në kohë dhe me cilësi;
Duke njohur bashkëpunimin e Autoritetit me institucione të tjera vendëse dhe institucione homologe ndërkombëtare për shkëmbimin e informacionit e të përvojës lidhur me objektin e punës së Autoritetit;
Vlerëson veprimtarinë e Autoritetit për Informim mbi Dokumentet e ish-Sigurimit të Shtetit gjatë vitit 2022, në drejtim të:
Nënshkrimit të marrëveshjes me Drejtorinë e Përgjithshme të Policisë së Shtetit për garantimin dhe realizimin e një procesi të rregullt ligjor të identifikimit dhe rikuperimit të trupave të të zhdukurve gjatë periudhës së komunizmit;
Krijimit dhe plotësimit të regjistrit elektronik të kërkesave dhe të përgjigjeve për të drejtën e informimit, si një sistem që mundëson qasje më të drejtpërdrejtë të qytetarëve dhe të grupeve të interesit në informacionin publik;
Mbështetjes shkencore nëpërmjet përpunimit të kërkesave të studiuesve dhe medies për qëllime studimore dhe vënien në dispozicion të dokumentacionit arkivor të kërkuar.
Edukimit qytetar për veprimtarinë e ish-Sigurimit të Shtetit nëpërmjet projekteve studimore dhe audiovizuale, ekspozitave, konferencave dhe takimeve të Autoritetit me partnerë dhe publikun e interesuar;
 Bashkëpunimit institucional me homologë të ndryshëm për shkëmbimin e përvojave me vende të cilat prezantojnë modelet më të mira në shërbim të pajtimit, paqes dhe ndërtimit të Kujtesës Ev ropiane;
Kuvendi rekomandon që Autoriteti për Informimin mbi Dokumentet e ish-Sigurimit të Shtetit për vitin 2023 të përmirësojë punën në këto drejtime:
1. Të hartojë aktet nënligjore në kuadër të përafrimit me ndryshimet që pësoi ligji nr. 45/2015, “Për të drejtën e informimit për dokumentet e ish- Sigurimit të Shtetit të Republikës Popullore Socialiste të Shqipërisë”, i ndryshuar;
2. Të raportojë për përfundimet dhe pengesat ligjore që ka hasur Autoriteti gjatë zbatimit të ligjit nr. 45/2015, lidhur me verifikimin e figurave të zyrtarëve të pajisur më parë me certifikatë pastërtie figure. Pas ndryshimeve ligjore që sollën shfuqizimin e komisioneve “Bezhani” e “Mezini”, Autoriteti të bashkëpunojë me institucionet kushtetuese dhe autoritetet publike, me qëllim që t’i drejtohen Autoritetit me kërkesë për riverifikim të figurës së zyrtarëve të pajisur më parë me certifikatë pastërtie;
3. Të vijojë punën me ndërtimin e databazës së detajuar për personat e zhdukur, e cila do të shërbejë si Regjistër i Personave të Zhdukur për nisjen e procesit të identifikimit dhe rikuperimit, si dhe për krijimin e databazës së ADN-së së të afërmve të personave të zhdukur;
4. Të vijojë me informimin e studiuesve dhe medieve të interesuara për dokumentet e ish- Sigurimit të Shtetit, si dhe garantimin e shqyrtimit dhe të dorëzimin e dublikatave të tyre te kërkuesi brenda afateve kohore të përcaktuara në aktet nënligjore të dala në zbatim të ligjit organik nr. 45/2015, i ndryshuar;
5. Të sistemojë dhe të vijojë me procesin e digjitalizimit të dokumenteve të ish-Sigurimit të Shtetit të mbledhura nga institucionet arkivore në vend në arkivin e vetëm të Autoritetit;
6. Të përmirësojë procedurat e brendshme për trajtimin e kërkesave individuale, institucionale, studimore dhe qytetare, me qëllim shkurtimin e afateve kohore të shërbimit të dokumentacionit;
[bookmark: _GoBack]7. Të bashkëpunojë me Institutin e Studimeve të Krimeve dhe Pasojave të Komunizmit në Shqipëri dhe t’i krijojë lehtësira në punën e tij për të përmbushur detyrimet që burojnë nga neni 5 i ligjit nr. 10 242, datë 25.2.2010, “Për Institutin e Studimeve për Krimet dhe Pasojat e Komunizmit në Shqipëri”, në masën dhe për qëllimet që lejon neni 26 i ligjit nr. 45/2015, i ndryshuar;
8. Të bëjë transparencën e vendimmarrjes në raportimin vjetor, ku të pasqyrohet mendimi kundër në rastet e vendimmarrjes jounanime.

KRYETARE
Lindita Nikolla

Miratuar më datë 13.7.2023.

